钦定古今图书集成/方舆汇编/职方典/第1081卷 > 兴化府公署考 府志
## 钦定古今图书集成/方舆汇编/职方典/第1081卷 > 兴化府公署考 府志

本府

兴化府治　在城西南，即莆田县署旧址。按：“宋兴化军初在游洋镇，太平兴国八年徙莆田，知军段鹏始建军署，今兴化卫署是其地也。元易为兴化路署。明洪武初改为兴化府署，已而指挥俞良辅、卢镇请以府署立卫所，从之。” 于是知府盖天麟徙莆田县署于善俗坊，而以其地建今署焉。中正堂，左经历司，右照磨所。两廊六房，东吏、户、礼，西兵、刑、工。堂前露台、甬道、戒石亭、仪门。正堂之后为燕堂，东架阁库，西丰盈库，联以穿堂，东西斋房四间。燕堂之北为知府衙，东同知衙，西通判衙。同知衙之南为推官衙，又南知事衙。其前司狱司，通判衙之南，经历、照磨、检校三衙，六房吏舍，列在东西房科之后。仪门外，东土地祠，前大门。门外东西旌善、申明二亭，嘉靖四十一年，倭寇陷城，焚毁殆尽，郡人御史林润奏给帑银。四十四年，知府易道谈重建三堂、仪门、大门俱如旧制。后堂东丰盈库，下添军器房，西创龙仗库及黄册房。东吏房，上增架阁房。西兵房，上增承发房。仪门外西创寅宾馆，与土地祠相对。大门外东建旌善亭、惠民局，西建申明亭、急递铺，南榜谕房东西重建承流、宣化二坊。万历二年，吕一静以门前旷阔非宜，将大门移出丈馀，两边地筑稍高，门外添设障垣，修旌善、申明二亭。移铺局于别所，重立题名石于堂之北。五年，知府陆通霄重修土地祠。三十九年，知府马梦吉重修堂庑祠库，竖戒石亭为坊扁曰“天监在兹” ，燕堂曰“和衷堂。”

皇清康熙六年，推官衙门奉裁公署归并《海防》、防粮。

二厅。四十一年，知府徐希圣重修照墙，复塞外大门为短垣，立东西偏门。

清军馆　在分守福宁道之东，同知治事之署。嘉靖甲子建，万历丙子，分守杨芷改入署中，今废。

督粮馆　在大有仓内，通判治事之署。嘉靖壬

戌寇毁。隆庆元年，知府徐绍卿重建中堂五间，后堂三间，东西厢房二间。

理刑馆　在卫左务巷口，推官治事之署，即旧“司狱司” 地也。后迁司狱司于府内，以此改为馆。中堂五间，后穿堂。堂之西有延宾堂，房四间。前仪门，稍东为大门。今废。

莆田县治　在左厢善俗坊，即宋广节指挥营故址也。按唐《元和郡县志》，“陈光大二年，始置莆田县于延陵里。宋建隆二年，清源招讨使刘居道来知县事，重新之。元仍宋旧。明洪武初，即其地改为府署，知县任益始徙县于今所。中建正堂，堂下露台、甬道、戒石亭、仪门东西列六房。正堂之后为穿堂，景泰元年知县刘” 玭建。其上燕堂，东西厢房各四间。堂后知县衙，东县丞衙，西主簿衙。县丞衙之南为典史衙。六房吏舍列于西偏仪门内。右为监房，门外左有土神祠，转折而东为大门。门左右列旌善、“申明” 二亭，俱东向。嘉靖四十一年，倭寇陷城，堂宇毁尽。四十四年，知县徐执策奉恩给帑银重建如制。正堂东增幕厅，燕堂东增库房，西书房。穿堂东为器皿所，西为册籍所。土神祠之左创建寅宾馆，大门上创建谯楼，置更鼓于其上，扁曰：“文治伟观。” 门外旌善亭之左为四厢馆，总铺二所。申明亭之右为榜谕房一，列三间。

皇清康熙二十八年，县堂倾圮。至三十六年，知县金

皋谢重建

察院行台　在城内谯楼西地，即宋通判厅旧址。元为闽海道廉访使分司。明洪武元年，更为按察司。永乐间，改福宁道。正统间，迁福宁道于驿前街，而以此建察院行署焉。今圮。

分巡兴泉道行台　在城内驿前街，旧为福宁道。嘉靖三十八年，专设按察佥事一员，分巡兴、泉二郡，与守道参衡驻镇泉州城，而此为巡历行署云。后废。

皇清康熙三十五年，知县金皋谢改为《兴贤积谷仓》。

馀地入民间盖房

巡海道行台　在兴泉道西，嘉靖二十一年建，今改建“督学道试院。”

分守福宁道镇署　在察院前西市街，宋监税廨旧址也。元为录事司。明洪武初，为杂造局。成化二年，知府岳正购民地益之，改建布政分司，不时行部而已。嘉靖三十八年，倭寇作，议者谓福、兴、泉、漳滨海之地，非专镇以大吏不可。始奏特设布政司左参政一员，驻兴化城，以振饬兵防，称“分守福宁道署。”

皇清康熙六年，改为“兴化镇公署。”三十六年，改镇为

协复仍为“协镇公署。”

都转运盐使司分司　在县东北涵头市。元至正间，设管勾司，董鹾事。延祐二年，改为司令司。明洪武二年，改今名。本司同知胡杰重修。左右设幕厅，今省革。

上里场盐课司　在分司内，以幕厅为之。又有“下里场” ，俱附于此。

皇清康熙四十二年，省革归县。

本府税课司　，在府治东务巷内。宋为都税务。明洪武元年，改今名。今省革，地入民间。

杂造局　在府治东行尾巷，古延福寺地。成化三年，知府岳正建，嘉靖间省革，地入民间。本县税课局　在涵头市。

莆禧税课局　在本县新安里。

黄石税课局　在本县景德里。

河泊所　莆田、莆禧、黄石皆有之，原无署廨。以上税课司，河泊所自正统及嘉靖间俱已省革，课额俱莆田县兼领之。

大有仓　在府治东望海门内，即宋都常平仓也。洪武元年，改为“大有仓。” 知府盖天麟修葺，廒三十五间。景泰以后，陆续倾圮，仅存其八。嘉靖壬戌，尽毁。隆庆三年，知府徐绍卿重建。

皇清初仓廒五座。后添“积贮谷”仓廒一座。“捐纳监谷。”

仓廒一座

预备仓　旧《志》无载。万历三年，知府吕一静、通判邓邦基支帑银建于大有仓门内，东西各五间。今废。

平海仓　在平海卫城内。洪武二十年，兴化卫指挥吕谦建，名“永聚仓。” 正统六年，改隶本府，名“平海仓。” 嘉靖癸亥，寇毁。万历三年，知府吕一静、通判彭应干重建，凡六间。内二间为预备仓，今废。仓谷并贮大有仓内。

社仓　在涵头。万历三年，巡按御史孙錝行新建一座，凡五间。今废。

莆禧仓　在莆禧城内。洪武二十一年，千户刘毅建，为廒十五。正统四年，改隶本县，今废。仓谷并贮大有仓内。

迎仙寨巡检司　在寨城内。洪武二十年建，今圮。巡检暂寓民房。

冲沁寨嵌头巡检司　俱在寨城内。寨圮，今归涵江司。

吉了寨、青山寨巡检司　俱在寨城内寨圮，今裁，归凌厝司。

大洋寨巡检司　在广业里寨城内。万历十七年，知县孙继有请建。

小屿寨巡检司　在寨城内，今革。

涵江巡检司　在涵江观顶，文庙东。

皇清顺治年间，裁冲沁、嵌头二司，设“涵江司”，归并兼。

辖

府阴阳学　在谯楼内之北。宋军资库常平仓地也。洪武元年，改为“丰盈库。成化三年，知府岳正移库于府署内，而改建阴阳学于此，今废。” 医学　旧在布政司左。成化四年，知府岳正建，后改在卫内。

僧纲司　在府城永福寺内。

道纪司　在府城万寿宫内。

“惠民局　” 原有二所，一在南关外山川坛边，一在东厢观音寺边，今俱废，地入民间。

游击府　在城内乌石山下演武场，即守备司也。原在城左凤山寺西偏，万历十五年，改建今所，为游击府。

兴化卫治　在南门内大街北谯楼内。宋为兴化军署。元为兴化路署。明洪武初，为兴化府署。既而指挥俞良辅、卢镇奏改为卫署。

皇清康熙年间，卫裁，衙署俱圮原总镇，改为“厩”并习

射所止存旗纛庙一座

左千户所署　在卫东镇雅坊。洪武庚申，副千户孙遇建。中为公厅，东西二房，两廊建千百户所。外为大门、土地祠，今俱废。

右千户所署　在卫前。洪武庚申，千户陈畊建，今废。

前千户所署　在右所之右。洪武庚申，千户王良建，嘉靖壬戌毁。

后千户所署　在卫署东偏。洪武庚申，千户夏立建。嘉靖壬戌毁。

中千户所署　在卫署东偏谯楼内。洪武辛酉，千户姚成刱建。宣德乙卯，千户白俊重修。嘉靖壬戌毁，公厅、神祠尚存。今俱废。

兵马四司　在各城门内。今废。

永积仓　在乌石山下。洪武丙寅，指挥程用创，为廒二十有五。正统丁巳，改名“大积” ，是年，毁于火。以后粮改本府大有仓收支。其地今为火药局。

平海卫署　在卫城中，即南啸巡检司故址。洪武丁卯，江夏侯周德兴奉旨筑城，并建卫署。兵马司四所　，在本卫各城门内。

军器局　旧在府城元妙观，后迁梅峰寺，今俱废。

莆禧千户所署　在莆禧城中。洪武丁卯，江夏侯周德兴奉旨创建。中为公所，东西列千百户所。前为仪门，又前为谯楼。今废。

府教场二所　一在城内乌石山下，广二百三十五步，周回“一里零五步，中有演武亭及将台一座。一在城北四里使华桥北。”

平海卫教场一所　，在卫城西门外，广一里，周围四里，中有演武亭及将台一座，今废。

莆禧教场一所　，去所城北门外一里，广一里，周围三里，中有演武亭及将台一座，今废。外县。

仙游县治　“县旧在大蜚山南五里。唐垂拱二年始建于旧治之南三十步。宋崇宁二年钱闻重建。” 元至正十二年寇毁，十五年知县任兴重建。明洪武初，知县周从重建。宣德八年癸丑，知县王彝改建正堂、后堂、幕厅及架阁库，两廊列六房。正德十二年知县林汝常重建。龙亭库、钱帛库在后堂左右。后堂之北，即知县衙，西典史衙。正堂前戒石亭。仪门左右为监房，外为土地祠，为谯楼。楼前东旌善亭，西申明亭。万历三年，知县张昴辟土神祠为两座，后祀神，前为寅宾馆。四年，知县胡朝宾修平政堂，新设平理门于大门外，又申请盖架阁库一所。十八年，知县周铎重建正堂、后堂、内衙及两廊卷房。三十五年，知县游瑚重修神祠宾馆。四十二年，知县徐观复重修。

县丞衙　在县治东。明正统二年省。

主簿衙　在县治西

按察分司　在县治东

尉厅　在县治西南，后迁东街。

际留仓　在县治仪门之西。明洪武十六年，知县顾思敬建。弘治六年重建。万历四十二年，知县徐观复重修。

东预备仓　原在折桂里。明成化间迁于治之东。嘉靖二年因圮，又迁于仪门内之西。万历四十二年重修。

道会司　明洪武十八年设，在福神观。

惠民药局　在县治东街。明洪武十八年，知县文公维建。昔为惠民局，今为巡检司。